Ġiti kważi Matul l-aħħar snin, kibret sewwa f'pajjiżna l-popolarità ta' ġiti qosra barra minn Malta li matulhom wieħed jistrieħ xi ftit mir-rutina tas-soltu u fl-istess waqt igawdi ambjenti differenti minn dawk li għandna f'pajjiżna. U dan huwa tajjeb. Irridu qabel xejn napprezzaw li mhux kulħadd jista' jmur fuq ġita, min minħabba nuqqas ta' mezzi, min minħabba nuqqas ta' saħha u min minħabba raġunijiet oħra. Imma din mhix il-linja ta' ħsieb li xtaqt nikteb dwarha llum. Għandi f'moħħi xi ħaġa oħra, li kellmuni oħrajn dwarha u li jiena stess esperjenzajt, u dan ikolli nistqarr, kemm bi frustrazzjoni kif ukoll b'ċerta rabja. Qed nirreferi għan-nuqqas kbir ta' ħsieb mill-organizzaturi tal-ġiti biex fil-programmi tagħhom jħallu ħin liberu għall-quddiesa, imqar dik tal-Ħadd. Ġita mhix pellegrinaġġ Nifhem li l-ġiti mhumiex pellegrinġġ. Naf li fil-pellegrinaġġi, quddies ikun hemm. Imma nemmen li fost dawk li jmorru ġiti u mhux pellegrinaġġ ikun bosta li jixtiequ li jkollhom il-possibiltà ta' quddiesa. Naf li l-programmi li jfasslu l-operaturi jkollhom fihom eskursjonijiet immarkati , tmur jekk trid tant li l-ħlas ma jkunx inkluż fil-prezz bażiku. Imma mill-banda l-oħra, bosta programmi jkunu tali li min ma jmurx għall-eskursjoni biex imur quddiesa, allura jkollu ġurnata sħiħa vojta, f'uħud mill-każi naf li kellu jagħmel il-jum kollu fil-lukanda jew idur fil-vojt fl-inħawi tagħha. L-Ingliżi jgħidu, . Minnu sa ċertu punt għaliex bi ftit ħsieb, tista dduq il-kejk u xorta jifdallek sewwa minnu. U dan mhuwiex kif akkużanti sena ilu meta qalli, "Inti trid taqdi lil Alla u lix-xitan". Li rrid ngħid huwa li bi ftit ħsieb u ftit interess, il-programm jista' jkun imfassal b'mod li bla ma jħarbat programmi, iħalli ħin biżżejjed lil min irid jieħu sehem f'quddiesa li jagħmel dan. Ma nemminx dak li qalli xi ħadd ftit ilu, li lit- ma jinteresshomx il-quddies għal dawn lilhom ma jħallulhomx qliegħ. Huwa minnu li llum mhux il-poplu kollu huwa Kattoliku jew jimpurtah mill-quddies, imma huwa minnu wkoll li fil-maġgoranza kbira tiegħu, il-poplu l-quddiesa għadu japprezzha u jfittixha. La vaganza, allura vaganza minn kollox ... minbarra l-ikel Imma jista' jkun li fostna, anke dawk li jmorru l-quddies kuljum, dieħla ġmielha li l-mentalità li la vaganza, vaganza minn kollox. Xi ħadd semmieli saċerdot b'ismu u kkwotah jgħid li meta tkun imsiefer, jekk ma tmurx quddies, ma jimpurtax. Qatt ma nemmen li saċerdot qal hekk. Nippreferi naħseb li dal-bniedem fehemu ħażin. Wara kollox, meta nkun xi ġita qatt ma noħlom nagħti vaganza lil żaqqi, anzi aktarx inħaddima aktar. Imbagħad l-anomalija f'dawn il-ġiti hi, li waqt li spiss ma jħallux ħin għall-quddies, f'ħafna minnhom ma tgħaddix ġurnata li l-grupp ma jidħolx iżur xi knisja jew katidral, sintendi mhux bħala post sagru ta' qima, imma bħala attrazzjoni turistika, artistika u kulturali. U anke dwar dan hemm ħafna x'wieħed jista' jgħid u jilminta, għax dawn il-postijiet kienu mibnija mill-antenati tagħna bħala postijiet ta' talb u mhux bħala mużewijiet. Imma din mhix problema tat- . Għal din hemm persuni oħra li dwarha għandhom għax jitħassbu u jinkwetaw.
Ġiti kważi perfetti, imma ...